Diari Oficial de la Generalitat Valenciana


Sumari del DOGV 7971, del 02-02-2017 (2017/796)

ACORD de 27 de gener de 2017, del Consell, pel qual s'estableixen instruccions per a donar publicitat a determinats contractes no subjectes a regulació harmonitzada.
---------------------------------------------------------------------------------------------------------------------------------------------------------------------

### Dades del document

Número de DOGV
:   7971

Data del DOGV
:   02-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/796


Data del document
:   27-01-2017

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 27 de gener de 2017, del Consell, pel qual s'estableixen instruccions per a donar publicitat a determinats contractes no subjectes a regulació harmonitzada. [2017/796]  
La Decisió de 2 d'agost de 2016 del Consell de la Unió Europea per la qual es formula una advertència a Espanya perquè adopte les mesures dirigides a la reducció del dèficit que es considera necessària per a posar remei a la situació de dèficit excessiu, assenyala en el considerant (14) que Espanya destaca per una baixa taxa de publicació dels anuncis de contractes i un ús relativament elevat del procediment negociat sense publicació prèvia en comparació amb altres estats membres. Açò es tradueix en una competència limitada de les empreses d'altres estats membres i, ben sovint, en adjudicacions directes, amb conseqüències en termes d'augment de la despesa de les administracions públiques.  
  
En aquest sentit, l'article 2 de la Decisió estableix el termini del 15 d'octubre de 2016 perquè Espanya adopte mesures efectives en resposta a les recomanacions específiques del Consell per a reforçar la seua política de contractació pública.  
Per aquest motiu, per Acord del Consell de Ministres de 16 de desembre de 2016, publicat per Resolució de 19 de desembre de la Direcció General de Patrimoni de l'Estat en el Boletín Oficial del Estado de 21 de desembre de 2016, s'estableixen unes instruccions per al sector públic estatal que tenen com a finalitat incrementar la transparència i la publicitat en l'àmbit de la contractació pública.  
Concretament, es tracta dels supòsits previstos en l'article 177.2 del text refós de la Llei de contractes del sector públic, referits a contractes el valor estimat dels quals siga igual o inferior a 200.000 ?, si es tracta de contractes d'obres, i igual o inferior a 60.000 - quan es tracte dels restants tipus de contractes. Addicionalment, s'amplia substancialment l'exigència de publicitat dels contractes no subjectes a regulació harmonitzada subscrits per poders adjudicadors que no tenen la naturalesa d'administracions públiques.  
Així, l'acord esmentat anticipa les previsions que, sobre aquest procediment, es troben previstes en el projecte de llei de contractes del sector públic, actualment en tramitació en el Congrés.  
A més d'aquesta publicitat, les instruccions preveuen que no podrà excloure's del procediment cap operador econòmic que presente una oferta admissible de conformitat amb el que estableix el plec de clàusules administratives particulars i complisca els requisits d'aptitud establits per a subscriure el contracte.  
Aquestes instruccions, en principi aplicables al sector públic estatal, no impedeixen a les comunitats autònomes adoptar en el seu àmbit de competència instruccions de contingut anàleg, tal com preveu l'apartat cinqué de l'acord del Consell de Ministres.  
En ser la publicitat i la transparència, junt amb la igualtat i la lliure concurrència, els principis bàsics de la contractació pública, es considera de màxim interés establir unes instruccions en el sentit de l'acord del Consell de Ministres esmentat, que tinguen efecte immediat respecte de l'Administració de la Generalitat i el seu sector públic instrumental.  
  
Per tant, a proposta del conseller d'Hisenda i Model Econòmic, prèvia deliberació, el Consell en la reunió de 27 de gener de 2017,  
  
  
ACORDA  
  
Primer. Àmbit d'aplicació  
Les instruccions contingudes en aquesta s'aplicaran per l'Administració de la Generalitat i el seu sector públic instrumental, definit en l'article 2.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que tinguen la consideració de poders adjudicadors en els termes establits per l'article 3.3 del text refós de la Llei de contractes del sector públic, aprovat pel Reial decret legislatiu 3/2011, de 14 de novembre.  
  
  
Segon. Contractes la tramitació dels quals queda subjecta a aquestes instruccions.  
1. Les obligacions de publicitat mínimes que es defineixen en l'apartat següent afecten tots els contractes a què es refereix l'apartat 2 de l'article 177 del text refós de la Llei de contractes del sector públic, el valor estimat dels quals siga igual o inferior a 200.000 euros, si es tracta de contractes d'obres, i a 60.000 euros si es tracta d'altres contractes, sense perjudici de la publicitat legalment prevista per a la resta dels contractes mencionats en l'apartat 2 de l'article 177.  
2. Igualment quedaran subjectes a les obligacions de l'apartat tercer d'aquest acord els contractes a què es refereix l'article 191 del text refós de la Llei de contractes del sector públic, subscrits per poders adjudicadors que no tinguen el caràcter d'administracions públiques, quan la seua quantia, excloent-ne l'IVA o impost equivalent, siga superior als 50.000 euros, si es tracta de contractes d'obres, o als 18.000 euros en la resta dels contractes. A aquest efecte, les entitats del sector públic de la Generalitat procediran a adaptar les seues respectives instruccions de contractació.  
  
Tercer. Instruccions per a instrumentar la publicitat  
En el perfil del contractant de l'òrgan de contractació, que en tot cas s'integrarà en la Plataforma de Contractació del Sector Públic, o en el perfil de la Plataforma de la Generalitat respecte dels òrgans de contractació que es troben en tràmit d'alta del seu perfil en la Plataforma de Contractació del Sector Públic, i només fins que concloga aquest tràmit, es publicaran anuncis dels contractes que s'han de subscriure, amb caràcter previ o simultani a cursar, si és el cas, la invitació a formular una primera oferta que siga objecte de negociació.  
En l'anunci, que permetrà accedir als plecs, es fixarà el termini, que no podrà ser inferior a set dies hàbils, perquè els operadors econòmics presenten les ofertes corresponents.  
Els poders adjudicadors que no tinguen naturalesa d'administració pública publicaran anuncis en què es fixarà el mateix termini mínim per a rebre ofertes per a tots els contractes no subjectes a regulació harmonitzada que han d'adjudicar-se pels procediments previstos en les seues instruccions de contractació.  
No podrà excloure's del procediment cap operador econòmic que presente una oferta admissible de conformitat amb el que estableix el plec de clàusules administratives particulars i complisca els requisits d'aptitud establits per a subscriure el contracte.  
  
Quart. Efectes de l'acord  
Aquest acord produirà efectes el dia que es publique en el Diari Oficial de la Generalitat Valenciana.  
  
València, 27 de gener de 2017  
  
La consellera secretària  
MÓNICA OLTRA JARQUE